সব ধরনের ছুটি বাতিল করল AIIMS ভুবনেশ্বর

ওয়েব ডেস্ক: পেহেলগাম কাণ্ডের ১৫দিনের মাথায় ভারত ‘অপারেশন সিঁদুর’ জারি করে। আর তাতেই পাকিস্তান এবং পাক অধিকৃত কাশ্মীরের ৯টি জঙ্গি ঘাটিতে হানা দেয় ভারতীয় সেনা। আর তারপরেই পাকিস্তান গতকাল অর্থাৎ বৃহস্পতিবার সীমান্তবর্তী এলাকাগুলিতে ড্রোন হামলা চালায়। তারই পরিপ্রেক্ষিতে ভারতও পালটা হানা করে, এবং পাকিস্তানের ৫০টি ড্রোন ভেঙে গুঁড়িয়ে দেয়। তারপরেই একাধিক বৈঠকে বসে কেন্দ্র।

তবে সেসবের মাঝেই ফের শুক্রবার রাতে শুরু হয়েছে পাকিস্তানের পক্ষ থেকে ড্রোন হামলা।

জম্মু কাশ্মীরে যেমন মুহুর্মুহু শুরু হয়েছে গোলা বারুদ বর্ষণ, তেমনভাবেই এবার অমৃতসরে সুরু হয়েছে পাকিস্তানি গোলা বারুদ হামলা। ইতিমধ্যেই পাকিস্তানে ৫টি গোলা বর্ষণের আওয়াজ শুনতে পাওয়া গেছে বলে জানা যাচ্ছে। ভারতও পাল্টা শুরু করেছে হামলা। আর শেষ পাওয়া খবর অনুযায়ী পাঞ্জাবে পাকিস্তানি ড্রোন ধ্বংস করল ভারত। তবে এবার জানা যাচ্ছে, জম্মু কাশ্মীরের শ্রীনগর বিমানবন্দরের কাছে শোনা গেল বিস্ফোরণের শব্দ।

আর এই যুদ্ধকালীন অবস্থায় যাতে কোনভাবে কোনপ্রকার স্বাস্থ্য পরিষেবায় কোন ঘাটতি দেখা না যায়, সেই কথাকে মাথায় রেখে এবার সব ধরনের ছুটি বাতিল করল AIIMS ভুবনেশ্বর। স্বাস্থ্য মন্ত্রকের নির্দেশ অনুসারে, ভুবনেশ্বর এইমসের অনুষদ, বাসিন্দা, কর্মকর্তা এবং কর্মীদের জন্য ছুটি এবং স্টেশন ছুটি সহ সকল ধরণের ছুটি বাতিল করা হয়েছে, যা অবিলম্বে কার্যকর হবে।